নাটোর, ১২ জুলাই (শীর্ষ নিউজ ডটকম): নাটোরে পেট্রোল দিয়ে ট্রাক পুড়িয়ে দেয়ার ঘটনায় আটক ৫ জনকে বিভিন্ন মেয়াদে রিমান্ড আবেদন মঞ্জুর করেছে আদালত। আজ মঙ্গলবার দুপুরে নাটোরের চিফ জুডিশিয়াল ম্যাজিস্ট্রেট লিয়াকত আলীর আদালত এ রিমান্ডের আদেশ দেন।  মামলার তদন্ত কর্মকর্তা নাটোর সদর থানার এসআই জালাল উদ্দিন শীর্ষ নিউজ ডটকমকে জানান, ঘটনার সাথে জড়িত আটক তেবাড়িয়া এলাকার রফিকুল  ইসলাম, মোহাম্মদ আলম, মামুনুর রশিদ, মাসুদ রানা ও মামুনকে চিফ জুডিশিয়াল ম্যাজিস্ট্রেট লিয়াকত আলীর আদালতে নিয়ে শুক্রবার ৫ দিনের রিমান্ডের আবেদন করা হয়। আদালত আটকৃতদের জেল হাজতে প্রেরণ করে। শুক্রবার ছুটির দিন রিমান্ডের শুনানি হয়নি। পরে আজ মঙ্গলবার আদালত শুনানি শেষে রফিকুল ইসলাম, মোহাম্মদ আলম, মামুনুর রশিদ, মাসুদ রানাকে ৩ দিনের ও মামুনের ২ দিনের রিমান্ড মঞ্জুর করে আদালত। তিনি আরো বলেন আজ রাতেই আটককৃতদের রিমান্ডে নেয়া হবে।  উল্লেখ্য, বিএনপির ডাকা ৪৮ ঘণ্টার হরতাল চলাকালে বুধবার গভীর রাতে নাটোরের তেবাড়িয়া  এলাকায় হরতাল সমর্থিত পিকেটাররা আমবোঝাই একটি ট্রাকে আগুন ধরিয়ে দেয়। এ সময় আম ব্যবসায়ী শরিয়ত পুরের আইয়ুব আলীর ছেলে মোশারফ পুড়ে গুরুতর আহত হয়। ঢাকা মেডিকেল কলেজ হাসপাতালে চিকিৎসাধীন অবস্থায় মোশারফ মারা যান।  (শীর্ষ নিউজ ডটকম/প্রতিনিধি/সস/১৪.৫৬.)